Document ID: 32013R1073

Title and Content:
ΚΑΝΟΝΙΣΜΌΣ (ΕΕ) αριθ. 1073/2013 ΤΗΣ ΕΥΡΩΠΑΪΚΉΣ ΚΕΝΤΡΙΚΉΣ ΤΡΆΠΕΖΑΣ της 18ης Οκτωβρίου 2013 σχετικά με τα στατιστικά στοιχεία του ενεργητικού και του παθητικού των επενδυτικών οργανισμών (αναδιατύπωση) (ΕΚΤ/2013/38) ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ, Έχοντας υπόψη το καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας, και ιδίως το άρθρο 5, Έχοντας υπόψη τον κανονισμό (ΕΚ) αριθ. 2533/98 του Συμβουλίου, της 23ης Νοεμβρίου 1998, σχετικά με τη συλλογή στατιστικών πληροφοριών από την Ευρωπαϊκή Κεντρική Τράπεζα (1), και ιδίως το άρθρο 5 παράγραφος 1 και το άρθρο 6 παράγραφος 4, Έχοντας υπόψη τη γνώμη της Ευρωπαϊκής Επιτροπής, Εκτιμώντας τα ακόλουθα: (1) Δεδομένου ότι ο κανονισμός (ΕΚ) αριθ. 958/2007 της Ευρωπαϊκής Κεντρικής Τράπεζας, της 27ης Ιουλίου 2007, σχετικά με τα στατιστικά στοιχεία του ενεργητικού και του παθητικού των επενδυτικών οργανισμών (ΕΚΤ/2007/8) (2) θα πρέπει να τροποποιηθεί ουσιωδώς, ιδίως λαμβανομένου υπόψη του κανονισμού (ΕΕ) αριθ. 549/2013 του Ευρωπαϊκού Κοινοβουλίου και του Συμβουλίου, της 21ης Μαΐου 2013, για το ευρωπαϊκό σύστημα εθνικών και περιφερειακών λογαριασμών της Ευρωπαϊκής Ένωσης (3), ενδείκνυται η αναδιατύπωσή του για λόγους σαφήνειας. (2) Ο κανονισμός (ΕΚ) αριθ. 2533/98 προβλέπει στο άρθρο 2 παράγραφος 1 ότι, για την εκπλήρωση των υποχρεώσεων παροχής στατιστικών στοιχείων, η Ευρωπαϊκή Κεντρική Τράπεζα (ΕΚΤ), με τη βοήθεια των εθνικών κεντρικών τραπεζών (ΕθνΚΤ), έχει το δικαίωμα να συλλέγει στατιστικές πληροφορίες εντός των ορίων του πληθυσμού αναφοράς παροχής στοιχείων αναφορικά με οτιδήποτε είναι απαραίτητο για την εκπλήρωση των καθηκόντων του Ευρωπαϊκού Συστήματος Κεντρικών Τραπεζών (ΕΣΚΤ). Από το άρθρο 2 παράγραφος 2 στοιχείο α) του κανονισμού (ΕΚ) αριθ. 2533/98 προκύπτει ότι οι επενδυτικοί οργανισμοί (ΕΟ) αποτελούν τμήμα του πληθυσμού αναφοράς παροχής στοιχείων για τους σκοπούς της εκπλήρωσης των υποχρεώσεων παροχής στατιστικών στοιχείων της ΕΚΤ, μεταξύ άλλων, στον τομέα των νομισματικών και χρηματοοικονομικών στατιστικών. Περαιτέρω, το άρθρο 3 του κανονισμού (ΕΚ) αριθ. 2533/98 απαιτεί από την ΕΚΤ να προσδιορίζει τον πραγματικό πληθυσμό παροχής στοιχείων εντός των ορίων του πληθυσμού αναφοράς παροχής στοιχείων και της δίνει τη δυνατότητα να εξαιρεί ολικώς ή εν μέρει συγκεκριμένες κατηγορίες μονάδων παροχής στοιχείων από τις υποχρεώσεις παροχής στατιστικών στοιχείων που θέτει. (3) Προκειμένου να εκπληρώνει τα καθήκοντά του και να παρακολουθεί τις χρηματοοικονομικές δραστηριότητες, πέραν αυτών που έχουν αναλάβει τα νομισματικά χρηματοπιστωτικά ιδρύματα (ΝΧΙ), το ΕΣΚΤ απαιτεί υψηλής ποιότητας στατιστικές πληροφορίες για τη δραστηριότητα των ΕΟ. Βασικός σκοπός των εν λόγω πληροφοριών είναι να αποκτήσει η ΕΚΤ πλήρη στατιστική εικόνα του τομέα των ΕΟ στα κράτη μέλη με νόμισμα το ευρώ (εφεξής τα «κράτη μέλη της ζώνης του ευρώ»), τα οποία θεωρούνται ως μία οικονομική επικράτεια. (4) Προκειμένου να περιοριστεί ο φόρτος εργασίας που συνεπάγεται η παροχή στατιστικών στοιχείων, επιτρέπεται στις ΕθνΚΤ να συλλέγουν τις απαραίτητες πληροφορίες για τους ΕΟ από τον πραγματικό πληθυσμό παροχής στοιχείων ως τμήμα ενός ευρύτερου πλαισίου παροχής στατιστικών στοιχείων το οποίο εξυπηρετεί άλλους στατιστικούς σκοπούς, υπό την προϋπόθεση ότι δεν τίθεται σε κίνδυνο η εκπλήρωση των στατιστικών απαιτήσεων της ΕΚΤ. Προκειμένου να διαφυλαχθεί η διαφάνεια, είναι σκόπιμο σε αυτές τις περιπτώσεις να ενημερώνονται οι μονάδες παροχής στοιχείων ότι τα στοιχεία συλλέγονται προκειμένου να εκπληρωθούν άλλοι στατιστικοί σκοποί. (5) Η διαθεσιμότητα στοιχείων σχετικά με τις χρηματοοικονομικές συναλλαγές διευκολύνει μια διεξοδικότερη ανάλυση της νομισματικής πολιτικής, καθώς και άλλους σκοπούς. Τα στοιχεία για τις χρηματοοικονομικές συναλλαγές, όπως και τα στοιχεία για τα υπόλοιπα, χρησιμοποιούνται επίσης για την κατάρτιση άλλων στατιστικών, συγκεκριμένα των χρηματοοικονομικών λογαριασμών της ζώνης του ευρώ. (6) Παρόλο που οι κανονισμοί που εκδίδονται βάσει του άρθρου 34.1 του καταστατικού του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας (εφεξής το «καταστατικό του ΕΣΚΤ») δεν παρέχουν κανένα δικαίωμα ούτε επιβάλλουν καμία υποχρέωση στα κράτη μέλη που δεν έχουν ως νόμισμα το ευρώ (εφεξής τα «κράτη μέλη εκτός της ζώνης του ευρώ»), το άρθρο 5 του καταστατικού του ΕΣΚΤ εφαρμόζεται τόσο στα κράτη μέλη της ζώνης του ευρώ όσο και στα κράτη μέλη εκτός της ζώνης του ευρώ. Η αιτιολογική σκέψη 17 του κανονισμού (ΕΚ) αριθ. 2533/98 αναφέρεται στο γεγονός ότι το άρθρο 5 του καταστατικού του ΕΣΚΤ, σε συνδυασμό με το άρθρο 4 παράγραφος 3 της Συνθήκης για την Ευρωπαϊκή Ένωση, συνεπάγεται την υποχρέωση εκπόνησης και εφαρμογής σε εθνικό επίπεδο όλων των μέτρων που τα κράτη μέλη εκτός της ζώνης του ευρώ θεωρούν κατάλληλα προκειμένου να συλλέγουν τις στατιστικές πληροφορίες που χρειάζονται για την εκπλήρωση των υποχρεώσεων παροχής στατιστικών στοιχείων στην ΕΚΤ και να πραγματοποιήσουν εγκαίρως τις προετοιμασίες τους στον τομέα της στατιστικής προκειμένου να καταστούν κράτη μέλη της ζώνης του ευρώ. (7) Παρόλο που ο παρών κανονισμός απευθύνεται κυρίως στους ΕΟ, ενδεχομένως να μην καθίστανται αμέσως διαθέσιμες από τους ΕΟ πλήρεις πληροφορίες σχετικά με τους κατόχους μετοχών που έχουν εκδώσει στον κομιστή· είναι επομένως απαραίτητο να περιληφθούν και άλλες θεσμικές μονάδες στον πραγματικό πληθυσμό παροχής στοιχείων. (8) Θα πρέπει να έχουν εφαρμογή τα πρότυπα για την προστασία και τη χρήση εμπιστευτικών στατιστικών πληροφοριών που καθορίζονται στο άρθρο 8 του κανονισμού (ΕΚ) αριθ. 2533/98. (9) Το άρθρο 7 παράγραφος 1του κανονισμού (ΕΚ) αριθ. 2533/98 προβλέπει ότι η ΕΚΤ έχει την εξουσία να επιβάλλει κυρώσεις σε μονάδες παροχής στοιχείων που δεν συμμορφώνονται με τις υποχρεώσεις παροχής στατιστικών στοιχείων που καθορίζονται από κανονισμούς και αποφάσεις της ΕΚΤ, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ορισμοί Για τους σκοπούς του παρόντος κανονισμού: 1) Με τον όρο «επενδυτικός οργανισμός (ΕΟ)» νοείται ο οργανισμός συλλογικών επενδύσεων ο οποίος: α) επενδύει σε χρηματοοικονομικά και/ή μη χρηματοοικονομικά στοιχεία του ενεργητικού, κατά την έννοια του παραρτήματος II, στην έκταση που σκοπός του είναι η επένδυση κεφαλαίων που συγκεντρώνονται από το κοινό· και β) συστήνεται κατά το δίκαιο της Ένωσης ή το εθνικό δίκαιο σύμφωνα με: i) το ενοχικό δίκαιο, ως αμοιβαίο κεφάλαιο το οποίο διαχειρίζονται εταιρείες διαχείρισης, ii) το δίκαιο των trust, ως οργανισμός συλλογικών μετοχικών επενδύσεων (unit trust), iii) το εταιρικό δίκαιο, ως εταιρεία επενδύσεων, iv) οποιονδήποτε άλλον παρόμοιο μηχανισμό ή νομική μορφή. Στον ορισμό περιλαμβάνονται: α) οργανισμοί των οποίων τα μερίδια ή οι μετοχές εξαγοράζονται ή εξοφλούνται κατ’ αίτηση των κατόχων άμεσα ή έμμεσα από το ενεργητικό του οργανισμού· και β) οργανισμοί, οι οποίοι εκδίδουν πάγιο αριθμό μετοχών και των οποίων οι μέτοχοι πρέπει να αγοράζουν ή να πωλούν υφιστάμενες μετοχές κατά την είσοδο ή έξοδό τους από αυτούς. Στον ορισμό δεν περιλαμβάνονται: α) τα συνταξιοδοτικά ταμεία, όπως ορίζονται στο αναθεωρημένο Ευρωπαϊκό Σύστημα Λογαριασμών (εφεξής το «ΕΣΛ 2010»), το οποίο θεσπίστηκε με τον κανονισμό (ΕΕ) αριθ. 549/2013 (υποτομέας S.129)· β) τα αμοιβαία κεφάλαια της χρηματαγοράς (ΑΚΧΑ), όπως ορίζονται στο παράρτημα I του κανονισμού 1071(ΕΕ) αριθ. /2013, της Ευρωπαϊκής Κεντρικής Τράπεζας, της 24ης Σεπτεμβρίου 2013, σχετικά με τη λογιστική κατάσταση του τομέα των νομισματικών χρηματοπιστωτικών ιδρυμάτων (ΕΚΤ/2013/33) (4). Για τους σκοπούς του ορισμού της έννοιας του ΕΟ, ο όρος «κοινό» περιλαμβάνει τους ιδιώτες (κοινούς), επαγγελματίες και θεσμικούς επενδυτές. 2) Ο όρος «μονάδα παροχής στοιχείων» ταυτίζεται εννοιολογικά με τον ορισμό του άρθρου 1 του κανονισμού (ΕΚ) αριθ. 2533/98. 3) Ο όρος «κάτοικος» ταυτίζεται εννοιολογικά με τον ορισμό του άρθρου 1 του κανονισμού (ΕΚ) αριθ. 2533/98. Για τους σκοπούς του παρόντος κανονισμού, εάν μια θεσμική μονάδα στερείται φυσικής παρουσίας, η κατοικία της προσδιορίζεται από την οικονομική επικράτεια υπό το δίκαιο της οποίας τελέστηκε η σύστασή της. Εάν η θεσμική μονάδα δεν έχει εταιρική μορφή, ως κριτήριο χρησιμοποιείται η έδρα, δηλαδή η χώρα της οποίας το σύστημα δικαίου διέπει τη δημιουργία και τη συνέχεια της ύπαρξης της θεσμικής μονάδας. 4) Ο όρος «νομισματικό χρηματοπιστωτικό ίδρυμα (ΝΧΙ)» ταυτίζεται εννοιολογικά με τον ορισμό του άρθρου 1 του κανονισμού (ΕΕ) αριθ. 1071/2013 (ΕΚΤ/2013/33). 5) Με τον όρο «ΛΕΧΟ» νοούνται οι λοιποί ενδιάμεσοι χρηματοοικονομικοί οργανισμοί, εκτός από τις ασφαλιστικές εταιρείες και τα συνταξιοδοτικά ταμεία, όπως ορίζονται στο ΕΣΛ 2010 (υποτομέας S.125)· 6) Με τον όρο «ονομαστικές μετοχές/μερίδια ΕΟ» νοούνται οι μετοχές/μερίδια ΕΟ για τους οποίους, σύμφωνα με την εθνική νομοθεσία, τηρείται αρχείο προσδιορισμού των κατόχων των μετοχών/μεριδίων, καθώς και πληροφορίες σχετικά με την κατοικία και τον τομέα κάθε κατόχου. 7) Με τον όρο «μετοχές/μερίδια ΕΟ στον κομιστή» νοούνται οι μετοχές/μερίδια ΕΟ για τους οποίους, σύμφωνα με την εθνική νομοθεσία, δεν τηρείται αρχείο προσδιορισμού των κατόχων των μετοχών/μεριδίων ή για τους οποίους τηρείται αρχείο το οποίο δεν περιέχει πληροφορίες σχετικά με την κατοικία και τον τομέα κάθε κατόχου. 8) Με τον όρο «οικεία ΕθνΚΤ» νοείται η ΕθνΚΤ του κράτους μέλους της ζώνης του ευρώ του οποίου o ΕΟ είναι κάτοικος. 9) Με τον όρο στοιχεία «ανά τίτλο» νοούνται στοιχεία με ανάλυση σε μεμονωμένους τίτλους. Άρθρο 2 Πραγματικός πληθυσμός παροχής στοιχείων 1. Ο πραγματικός πληθυσμός παροχής στοιχείων αποτελείται από τους ΕΟ κατοίκους της επικράτειας των κρατών μελών της ζώνης του ευρώ. Οι ίδιοι οι ΕΟ -ή, στην περίπτωση ΕΟ που δεν έχουν νομική προσωπικότητα κατά το εθνικό τους δίκαιο, τα πρόσωπα που νομιμοποιούνται να τους εκπροσωπούν- είναι υπεύθυνοι για την παροχή των απαιτούμενων κατά τον παρόντα κανονισμό στατιστικών πληροφοριών. 2. Με την επιφύλαξη της παραγράφου 1, για τον σκοπό της συλλογής πληροφοριών για τους κατόχους μετοχών στον κομιστή έκδοσης ΕΟ, σύμφωνα με το σημείο 3 του δεύτερου μέρους του παραρτήματος I, ο πραγματικός πληθυσμός παροχής στοιχείων περιλαμβάνει τα ΝΧΙ και τους ΛΕΧΟ. Οι ΕθνΚΤ μπορούν να χορηγούν παρεκκλίσεις στις εν λόγω θεσμικές μονάδες υπό την προϋπόθεση ότι οι απαιτούμενες στατιστικές πληροφορίες συλλέγονται από άλλες διαθέσιμες πηγές σύμφωνα με το σημείο 3 του δεύτερου μέρους του παραρτήματος I. Σε συμφωνία με την ΕΚΤ, οι ΕθνΚΤ ελέγχουν εγκαίρως την εκπλήρωση αυτής της προϋπόθεσης προκειμένου να χορηγούν ή να ανακαλούν, εφόσον κρίνεται απαραίτητο, παρεκκλίσεις με ισχύ από την αρχή κάθε έτους. Για τους σκοπούς του παρόντος κανονισμού, οι ΕθνΚΤ μπορούν να θεσπίζουν και να τηρούν κατάλογο των ΛΕΧΟ παροχής στοιχείων, σύμφωνα με τις αρχές που τίθενται στο σημείο 3 του δεύτερου μέρους του παραρτήματος I. Άρθρο 3 Κατάλογος ΕΟ για στατιστικούς σκοπούς 1. Η Εκτελεστική Επιτροπή καταρτίζει και τηρεί, για στατιστικούς σκοπούς, κατάλογο των ΕΟ που αποτελούν τον πληθυσμό αναφοράς παροχής πληροφοριών, συμπεριλαμβανομένων, κατά περίπτωση, των επιμέρους οργανισμών που τους συναποτελούν (sub-funds), υπό την έννοια του άρθρου 4 παράγραφος 2. Ο κατάλογος μπορεί να βασίζεται σε υφιστάμενους καταλόγους ΕΟ οι οποίοι τελούν υπό την εποπτεία εθνικών αρχών, όπου τέτοιοι κατάλογοι είναι διαθέσιμοι· οι εν λόγω κατάλογοι συμπληρώνονται από άλλους ΕΟ οι οποίοι εμπίπτουν στον ορισμό των ΕΟ του άρθρου 1. 2. Οι ΕθνΚΤ και η ΕΚΤ καθιστούν διαθέσιμο τον εν λόγω κατάλογο και τις ενημερωμένες εκδόσεις του σε κατάλληλη μορφή, μεταξύ άλλων με ηλεκτρονικά μέσα, μέσω του διαδικτύου ή, κατ’ αίτηση των ενδιαφερόμενων μονάδων παροχής στοιχείων, σε έντυπη μορφή. 3. Εάν η τελευταία διαθέσιμη ηλεκτρονική έκδοση του καταλόγου της παραγράφου 2 περιέχει λάθη, η ΕΚΤ δεν επιβάλλει κυρώσεις σε μονάδα παροχής στοιχείων για πλημμελή εκπλήρωση της υποχρέωσης παροχής στατιστικών στοιχείων, στο μέτρο που αυτή έλαβε καλόπιστα υπόψη τον ανακριβή κατάλογο. Άρθρο 4 Παροχή στοιχείων ανά επενδυτικό οργανισμό 1. Ο πραγματικός πληθυσμός παροχής στοιχείων παρέχει στοιχεία για το ενεργητικό και το παθητικό του ανά επενδυτικό οργανισμό. 2. Με την επιφύλαξη της παραγράφου 1, εάν ορισμένος ΕΟ διαχωρίζει τα στοιχεία του ενεργητικού του σε διαφορετικούς επιμέρους οργανισμούς που τον συναποτελούν (sub-funds), κατά τρόπο ώστε οι μετοχές/μερίδια που αντιστοιχούν σε κάθε επιμέρους οργανισμό να καλύπτονται ανεξάρτητα από διαφορετικά στοιχεία του ενεργητικού, κάθε επιμέρους οργανισμός θεωρείται ως μεμονωμένος ΕΟ. 3. Κατά παρέκκλιση από τις παραγράφους 1 και 2, με την επιφύλαξη της συναίνεσης της οικείας ΕθνΚΤ και σύμφωνα με τις οδηγίες της, οι ΕΟ μπορούν να παρέχουν τα στοιχεία του ενεργητικού και του παθητικού τους ως ομάδα, υπό την προϋπόθεση ότι αυτό οδηγεί σε αποτελέσματα παρόμοια με την παροχή στοιχείων ανά επενδυτικό οργανισμό. Άρθρο 5 Τριμηνιαίες και μηνιαίες υποχρεώσεις παροχής στατιστικών στοιχείων 1. Οι μονάδες παροχής στοιχείων παρέχουν, σύμφωνα με τα παραρτήματα I και ΙΙ: α) σε τριμηνιαία βάση, τα στοιχεία υπολοίπων του ενεργητικού και του παθητικού των ΕΟ του τέλους του τριμήνου, καθώς και τις τριμηνιαίες διορθώσεις λόγω αναπροσαρμογών αξίας ή τις συναλλαγές, κατά περίπτωση· και β) σε μηνιαία βάση, τα στοιχεία υπολοίπων των μετοχών/μεριδίων έκδοσης ΕΟ του τέλους του μήνα, καθώς και τις αντίστοιχες μηνιαίες διορθώσεις λόγω αναπροσαρμογών αξίας ή τις συναλλαγές, κατά περίπτωση, όπως και ξεχωριστά στοιχεία για τις νέες εκδόσεις και τις εξαγορές μετοχών/μεριδίων ΕΟ κατά τη διάρκεια του μήνα παροχής στοιχείων. 2. Οι ΕθνΚΤ μπορούν να επιλέγουν τη συλλογή των στατιστικών στοιχείων της παραγράφου 1 στοιχείο α) σε μηνιαία αντί σε τριμηνιαία βάση. Άρθρο 6 Διορθώσεις λόγω αναπροσαρμογών αξίας ή συναλλαγές 1. Οι μονάδες παροχής στοιχείων παρέχουν τις διορθώσεις λόγω προσαρμογών αξίας ή τις συναλλαγές, σύμφωνα με τις οδηγίες της οικείας ΕθνΚΤ, για τα υποβαλλόμενα σε συγκεντρωτική βάση στοιχεία κατά τα οριζόμενα ειδικότερα στο παράρτημα I. 2. Σύμφωνα με τα ειδικότερα οριζόμενα στο παράρτημα I, οι ΕθνΚΤ μπορούν είτε να εκτιμούν κατά προσέγγιση τις συναλλαγές τίτλων από τις ανά τίτλο πληροφορίες είτε να συλλέγουν άμεσα στοιχεία από τις συναλλαγές ανά τίτλο. 3. Περαιτέρω υποχρεώσεις και κατευθυντήριες γραμμές σχετικά με την κατάρτιση των διορθώσεων λόγω αναπροσαρμογών αξίας ή των συναλλαγών καθορίζονται στο παράρτημα III. Άρθρο 7 Λογιστικοί κανόνες 1. Οι ακολουθούμενοι από τους ΕΟ λογιστικοί κανόνες για τους σκοπούς παροχής στοιχείων σύμφωνα με τον παρόντα κανονισμό είναι οι διαλαμβανόμενοι στο οικείο εθνικό δίκαιο που θεσπίζεται κατ’ εφαρμογή της οδηγίας 86/635/ΕΟΚ του Συμβουλίου, της 8ης Δεκεμβρίου 1986, για τους ετήσιους και ενοποιημένους λογαριασμούς των τραπεζών και λοιπών άλλων χρηματοπιστωτικών ιδρυμάτων (5) ή, εφόσον η προηγούμενη διάταξη είναι ανεφάρμοστη, σε οποιονδήποτε άλλον εθνικό ή διεθνή κανόνα που έχει εφαρμογή στους ΕΟ. 2. Με την επιφύλαξη των λογιστικών πρακτικών και των όρων συμψηφισμού που ισχύουν στα κράτη μέλη της ζώνης του ευρώ, η παροχή του συνόλου των χρηματοοικονομικών στοιχείων του ενεργητικού και των στοιχείων του παθητικού για στατιστικούς σκοπούς πραγματοποιείται σε ακαθάριστη βάση. Άρθρο 8 Παρεκκλίσεις 1. Οι ΕΟ μπορούν να απολαύουν παρεκκλίσεων από τις υποχρεώσεις παροχής στατιστικών στοιχείων που τίθενται στο άρθρο 5, ως ακολούθως: α) Οι ΕθνΚΤ μπορούν να χορηγούν παρεκκλίσεις στους μικρότερους ΕΟ λαμβανομένου υπόψη του συνολικού ενεργητικού τους, υπό την προϋπόθεση ότι οι ΕΟ που συμβάλλουν στην κατάρτιση της συγκεντρωτικής τριμηνιαίας λογιστικής κατάστασης αντιπροσωπεύουν τουλάχιστον το 95 % του συνολικού, κατ’ υπόλοιπον, ενεργητικού των ΕΟ σε κάθε κράτος μέλος της ζώνης του ευρώ. β) Στα κράτη μέλη της ζώνης του ευρώ στα οποία ο συνδυασμός του συνόλου του ενεργητικού των εθνικών ΕΟ δεν υπερβαίνει το 1 % του συνόλου του ενεργητικού των ΕΟ της ζώνης του ευρώ, οι ΕθνΚΤ μπορούν να χορηγούν παρεκκλίσεις στους μικρότερους από άποψη ενεργητικού ΕΟ, υπό την προϋπόθεση ότι οι ΕΟ που συμβάλλουν στην κατάρτιση της συγκεντρωτικής τριμηνιαίας λογιστικής κατάστασης αντιπροσωπεύουν τουλάχιστον το 80 % του συνολικού εθνικού, κατ’ υπόλοιπον, ενεργητικού των ΕΟ. γ) Οι ΕΟ στους οποίους εφαρμόζονται οι παρεκκλίσεις των στοιχείων α) και β) παρέχουν σε τριμηνιαία βάση μόνον τα στοιχεία υπολοίπων του τέλους του τριμήνου τα οποία αφορούν εκδοθείσες μετοχές/μερίδια ΕΟ, καθώς και τις αντίστοιχες τριμηνιαίες διορθώσεις λόγω αναπροσαρμογών αξίας ή τις συναλλαγές, κατά περίπτωση. δ) Οι ΕθνΚΤ ελέγχουν εγκαίρως άπαξ του έτους τη συνδρομή των προϋποθέσεων που τίθενται στα στοιχεία α) και β) ενόψει της χορήγησης ή, εφόσον κρίνεται απαραίτητο, της άρσης οποιασδήποτε παρέκκλισης, με ισχύ από την αρχή κάθε ημερολογιακού έτους. 2. Παρεκκλίσεις μπορούν να χορηγούνται σε ΕΟ οι οποίοι υπόκεινται σε εθνικούς λογιστικούς κανόνες που επιτρέπουν την αποτίμηση του ενεργητικού τους ανά χρονικά διαστήματα μεγαλύτερα του τριμήνου. Οι κατηγορίες ΕΟ στους οποίους οι ΕθνΚΤ έχουν τη διακριτική ευχέρεια να χορηγούν παρεκκλίσεις θα αποφασίζονται από το διοικητικό συμβούλιο. Οι ΕΟ στους οποίους εφαρμόζονται οι ως άνω παρεκκλίσεις υπόκεινται στις υποχρεώσεις του άρθρου 5 σε συχνότητα που συνάδει με τις λογιστικές υποχρεώσεις τους όσον αφορά τον χρόνο αποτίμησης των στοιχείων του ενεργητικού τους. 3. Οι ΕΟ μπορούν να επιλέγουν να μην κάνουν χρήση των παρεκκλίσεων και να εκπληρώνουν το σύνολο των υποχρεώσεων παροχής στατιστικών στοιχείων που καθορίζονται στο άρθρο 5. Σε περίπτωση που ορισμένος ΕΟ προβεί στην ως άνω επιλογή, λαμβάνει τη συγκατάθεση της οικείας ΕθνΚΤ πριν από οποιαδήποτε μεταβολή στη χρήση των εν λόγω παρεκκλίσεων. Άρθρο 9 Προθεσμίες 1. Οι ΕθνΚΤ αποφασίζουν πότε πρέπει να λαμβάνουν στοιχεία από τις μονάδες παροχής στοιχείων κατά το άρθρο 5 προκειμένου να τηρούνται οι προθεσμίες που τίθενται στην παράγραφο 2. 2. Οι ΕθνΚΤ διαβιβάζουν στην ΕΚΤ: α) συγκεντρωτικά τριμηνιαία υπόλοιπα και διορθώσεις λόγω αναπροσαρμογών αξίας έως το πέρας των εργασιών της 28ης εργάσιμης ημέρας μετά το τέλος του τριμήνου στο οποίο αναφέρονται τα στοιχεία, βάσει των τριμηνιαίων στοιχείων που συλλέγουν από τις μονάδες παροχής στοιχείων· β) συγκεντρωτικά μηνιαία υπόλοιπα και διορθώσεις λόγω αναπροσαρμογών αξίας έως το πέρας των εργασιών της 28ης εργάσιμης ημέρας μετά το τέλος του μήνα στον οποίο αναφέρονται τα στοιχεία, βάσει των μηνιαίων στοιχείων για εκδοθείσες μετοχές/μερίδια ΕΟ που συλλέγουν από τις μονάδες παροχής στοιχείων ή βάσει των πραγματικών στοιχείων σύμφωνα με το άρθρο 5 παράγραφος 2· γ) συγκεντρωτικές μηνιαίες νέες εκδόσεις και εξαγορές μετοχών/μεριδίων ΕΟ έως το πέρας των εργασιών της 28ης εργάσιμης ημέρας μετά το τέλος του μήνα στον οποίο αναφέρονται τα στοιχεία, βάσει των μηνιαίων στοιχείων που συλλέγουν από τις μονάδες παροχής στοιχείων. Άρθρο 10 Ελάχιστα πρότυπα και εθνικό πλαίσιο παροχής στοιχείων 1. Οι μονάδες παροχής στοιχείων συμμορφώνονται με τις υποχρεώσεις παροχής στατιστικών στοιχείων στις οποίες υπόκεινται, σύμφωνα με τα καθοριζόμενα στο παράρτημα IV ελάχιστα πρότυπα διαβίβασης, ακρίβειας, εννοιολογικής συμβατότητας και αναθεωρήσεων. 2. Οι ΕθνΚΤ καθορίζουν και εφαρμόζουν το πλαίσιο παροχής στοιχείων που πρέπει να τηρεί ο πραγματικός πληθυσμός παροχής στοιχείων με βάση τις εθνικές απαιτήσεις. Οι ΕθνΚΤ διασφαλίζουν ότι το ως άνω πλαίσιο παροχής στοιχείων εξασφαλίζει τις απαιτούμενες στατιστικές πληροφορίες και επιτρέπει τον ακριβή έλεγχο της εκπλήρωσης των καθοριζόμενων στο παράρτημα IV ελάχιστων προτύπων διαβίβασης, ακρίβειας, εννοιολογικής συμβατότητας και αναθεωρήσεων. Άρθρο 11 Συγχώνευση, διάσπαση και εξυγίανση Σε περίπτωση συγχώνευσης, διάσπασης ή εξυγίανσης που ενδέχεται να επηρεάσει την εκπλήρωση των στατιστικών τους υποχρεώσεων, οι ενδιαφερόμενες μονάδες παροχής στοιχείων, αφού δημοσιοποιηθεί η πρόθεση εφαρμογής μιας τέτοιας διαδικασίας και σε εύλογο χρόνο πριν από την έναρξη επέλευσης των αποτελεσμάτων της, ενημερώνουν την οικεία ΕθνΚΤ για τις διαδικασίες που προβλέπονται για την εκπλήρωση των υποχρεώσεων παροχής στατιστικών στοιχείων που καθορίζονται στον παρόντα κανονισμό. Άρθρο 12 Επαλήθευση και υποχρεωτική συλλογή Οι ΕθνΚΤ ασκούν το δικαίωμα επαλήθευσης ή υποχρεωτικής συλλογής των πληροφοριών που απαιτείται να παρέχουν οι μονάδες παροχής στοιχείων βάσει του παρόντος κανονισμού, με την επιφύλαξη του δικαιώματος της ΕΚΤ να ασκήσει η ίδια τα εν λόγω δικαιώματα. Το δικαίωμα αυτό ασκείται ιδίως από τις ΕθνΚΤ, εφόσον ορισμένο ίδρυμα που συμπεριλαμβάνεται στον πραγματικό πληθυσμό παροχής στοιχείων δεν πληροί τα καθοριζόμενα στο παράρτημα IV ελάχιστα πρότυπα διαβίβασης, ακρίβειας, εννοιολογικής συμβατότητας και αναθεωρήσεων. Άρθρο 13 Έναρξη παροχής στοιχείων Η παροχή στοιχείων αρχίζει με τα μηνιαία και τριμηνιαία στοιχεία του Δεκεμβρίου 2014. Άρθρο 14 Κατάργηση 1. Ο κανονισμός (ΕΚ) αριθ. 958/2007 (ΕΚΤ/2007/8) καταργείται από την 1η Ιανουαρίου 2015. 2. Κάθε αναφορά στον καταργούμενο κανονισμό νοείται ως αναφορά στον παρόντα κανονισμό και διαβάζεται σύμφωνα με τον πίνακα αντιστοιχίας του παραρτήματος V. Άρθρο 15 Τελική διάταξη Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται από την 1η Ιανουαρίου 2015. Ο παρών κανονισμός είναι δεσμευτικός ως προς όλα τα μέρη του και ισχύει άμεσα στα κράτη μέλη σύμφωνα με τις Συνθήκες. Φρανκφούρτη, 18 Οκτωβρίου 2013.

Classification Labels:
1079
588

Label Descriptions:
{"1079": "Πιστωτική αγορά", "588": "ΔΗΜΟΣΙΟΝΟΜΙΚΑ"}

EuroVoc IDs (Original): 1804
4488
2472

EuroVoc IDs (Expanded): 1804
4488
2472

Dataset Source: meu

Split: test